《别淮上诸故人 其三》
清代·陈璟章

我今涉波涛，远适蛟龙窟。秋风动地来，独眺长安月。

长安众才薮，冠带阗金阙。自无千里技，恐终致竭蹶。

出门何所求，仰天空咄咄。亦知与俗违，谁能换傲骨。

虽非玉求沽，敢令车无軏。愿君迈前修，芳华易销歇。

思君若痼疾，魂梦时飞越。耿耿万里心，相思成白发。

作者简介：陈璟章，字鹿侪，大兴籍祁阳人。贡生。有《见真吾斋诗集》。